Tuotosseurannan palkintojen jako 6.7.2024 Seinäjoki Farmari

Arvoisat maitotilayrittäjät, hyvät juhlavieraat

Olemme täällä juhlistamassa ja palkitsemassa eteläpohjalaisia tiloja, jotka ovat osallistuneet maidontuotannon tuotosseurantaan yli 60 vuoden ajan, jotkut tiloista jopa yli 100 vuoden ajan. Vuosikymmenten sitoutuminen ei ole vain luku, vaan se sisältää monia tarinoita, kokemuksia ja ennen kaikkea ihmisiä – niitä sukupolvia, jotka ovat päivittäin hoitaneet lehmiään, kamppailleet kenties vaikeuksien kanssa ja vuodesta toiseen huolellisesti ottaneet maitonäytteitä ja kirjanneet tietoja.

Tuotosseuranta on ainoa kansainvälistä standardia noudattava maidontuotannon tiedonkeruujärjestelmä, jonka laskenta noudattaa samoja sääntöjä kaikissa kansainvälisen kattojärjestön ICARin yli 60 jäsenmaassa. Eläin-, karja- ja maakohtaiset tulokset ovat näin vertailukelpoisia. Tuotosseurantaorganisaatiot myös auditoidaan ICARin toimesta joka viides vuosi – me kaikki suomalaiset toimijat saimme varsin hyvän arvioinnin viime vuonna toteutetussa auditoinnissa. Voidaankin sanoa, että tuotosseuranta on tiedonkeruun Golden Standard.

Tuloksia käyttävät hyväkseen yrittäjät itse tilan johtamisessa ja arkipäivän valinnoissa, eri asiantuntijat neuvontapalveluissa kuten talous- tai ruokintaneuvonnassa sekä eläinlääkärit palveluissaan. Tuotosseuranta on elintärkeää raaka-ainetta lypsykarjan jalostusarvostelulle genomisesta valinnasta huolimatta. Tietotoja hyödynnetään myös lukuisissa alan tutkimuksissa, kansainvälisissä tilastoissa ja ne muodostavat hyvän tietopohjan erilaisille hyvinvointikriteereille. Pankkien kiinnostus tuotannon säännönmukaisesta dokumentoinnista on viime vuosina kasvanut. Monet yrittäjät arvostavat myös turvassa olevaa tilatason historiatietoa.

Tuotosseuranta on meillä varsin suosittua, 73 suomalaisista maitotiloista kuuluu tuotosseurantaan ja peräti 80% lehmistä. Tämä on kansainvälisesti tarkasteltuna kelpo osuus. Tuotosseurantaan kuuluvat tilat ovat myös keskimääräistäsuurempia, tällä hetkellä karjakoko on 62 lehmää, Ero tuotosseurannan ulkopuolisten karjojen keskikokoon on peräti 20 lehmää. Mukana ovat siis tulevaisuuden tilat. Tuotosseurannasta eroaminen tapahtuu pääsääntöisesti maidontuotannon lopettamisen vuoksi.

Tuotosseuranta on kehittynyt vuosikymmenten saatossa merkittävästi. Tarkkailukarjakkojen matkoista ja maidon punnituksista olemme siirtyneet yhä automaattisempaan näytteenottoon ja digitaaliseen tiedonsiirtoon. Uusia tunnuslukuja ja raportteja rakennetaan säännöllisesti yrittäjien käyttöön. Pyrimme myös herkällä korvalla kuuntelemaan asiakastoiveita ja toteuttamaan niitä resurssien puitteissa. Varmasti me kaikki odotamme sitä päivää, kun lypsyrobottien valmistajat pystyvät täyttämään ICARin vaatimuksia niin, että saamme yhä enemmän päivittäiseen johtamiseen tuotettua tietoa myös tuotosseurannan laskentaan.

Tuotosseurantaan osallistuminen vaatii tarkkuutta, sitoutumista ja pitkäjänteisyyttä. Me kaikki tiedämme miten paljon maitotilan arkeen mahtuu työtä. Tuotosseurantanäytteiden ottaminen on mahdutettava tähän arkeen säännöllisesti.

Suomessa on kansainvälisesti tarkasteltuna tuotosseurannalle suotuisat puitteet. Tuotosseurantaan ja sen tiedonkeruuseen osallistuvat organisaatiot ProAgria, Faba ja meijerit toimivat tiiviissä yhteistyössä ja ovat pääsääntöisesti viljelijöiden omistuksessa ja päätösvallassa. Meillä on kansainvälisesti tarkasteltuna edistyksellinen ja ammattitaitoinen IT-talo Mtech, sekin tuottajien omistama. Meillä meijerit osallistuvat näytelogistiikkaan, tarvikkeiden toimitukseen sekä analytiikkaan. Maitotilayrittäjät saavat Suomessa itse ottaa tuotosseurantanäytteet – kiitos erinomaisen tiedonsiirron ja meijerimaitovertailun. Pohjoismaiden ulkopuolella tuotosseurantaorganisaation teknikko käy tilalla ottamassa näytteet ja varsin monissa maissa yrittäjät maksavat näytteenottokäynnin lisäksi myös näytteiden analysoinnin. Suomalainen toimintamalli perustuu viljelijöiden päätöksentekoon omistamissaan organisaatiossa.

Lehmä on pitänyt meidät suomalaiset hengissä jo vuosisatoja. Maidontuotanto on Suomessa ollut aina keskeinen osa maataloutta ja maaseudun elinvoimaisuutta. Näin tulee olemaan myös jatkossa.

Ilmastonmuutokseen liittyvä keskustelu lehmistä on kohtuuton ja vain pieni osa koko kuvaa. Lehmä pystyy muuntamaan nurmen ihmisravinnoksi pötsimikrobistonsa avulla. Hintana tästä on metaani. Metaani muuttuu hiilidioksidiksi ja kasvit käyttävät sen taas hyödykseen. Lehmä on osa hiilenkiertoa eikä tuota ilmakehään lisää hiilidioksidia kuten fossiiliset polttoaineet. Tämä tosiasia tuntuu usein keskustelussa unohtuvan.

Wageningenin yliopiston ruokajärjestelmätutkijat ovat sitä mieltä, ettei maapallon kasvavaa väestöä pystytä ruokkimaan ilman lehmää. Ei varsinkaan, kun entiset vahvat viljelyalueet kärsivät ilmastonmuutoksen tuomista kuivuus- tai tulvajaksoista.

Päivänselvä asia myös on, että lehmä on elintärkeä luonnon monimuotoisuuden puolustaja. Minä uskon, että ilmastonmuutoksen edetessä me Suomessa tuotamme tulevaisuudessa vahvan nurmiosaamisemme ja vesivarojen turvin ruokaa myös muille kuin suomalaisille. Maidontuotanto sopii myös tulevaisuuden Suomeen.

Tuotosseurannan avulla on kehitetty tilan taloutta ja arkea, parannettu maidon laatua, eläinten terveyttä ja hyvinvointia sekä eläinaineksen perinnöllistä tasoa. Maidontuotanto ja tuotosseuranta tulevat varmasti kehittymään edelleen, ja teidän panoksenne on siinä ratkaisevassa asemassa.

Tänään haluamme kiittää teitä kaikkia tuotosseurannan eteen tekemästämme työstä. Kiitos siitä, että olette jatkaneet traditiota ja kehittäneet toimintaa samalla eteenpäin. Kiitos, että olette uskoneet siihen, mitä teette, ja jaatte tietonne ja taitonne eteenpäin myös seuraaville sukupolville sekä erityisesti tuottaneet mittaamattoman arvokkaan tietopankin, jota koko elinkeino voi hyödyntää.

Kiitos ja onnea teille kaikille!

Jaana Kiljunen
Kehitysjohtaja

ProAgria Keskusten Liitto